open-index/open-wikipedia-markdown huggingface dataset:
Γουίλιαμ Άντερς

Ο **Γουίλιαμ Άντερς** (*William Alison "Bill" Anders*, 17 Οκτωβρίου 1933 - 7 Ιουνίου 2024) ήταν Αμερικανός πρώην αξιωματικός της Αμερικανικής Πολεμικής Αεροπορίας, ηλεκτρολόγος μηχανικός, πυρηνικός μηχανικός, αστροναύτης της NASA και επιχειρηματίας. Ο Άντερς, μαζί με τους συνεργάτες του στο Απόλλων 8 Φρανκ Μπόρμαν και Τζιμ Λόβελ, είναι ένα από τα τρία πρώτα πρόσωπα που άφησαν την τροχιά της Γης και ταξίδεψαν προς τη Σελήνη.

## Βιογραφία
Στις 21 Δεκεμβρίου 1968, μαζί με τους Φρανκ Μπόρμαν και Τζιμ Λόβελ, υπήρξε μέλος του πληρώματος του Απόλλων 8, το οποίο εκτοξεύθηκε από το Διαστημικό Κέντρο Κένεντι στη Φλόριντα και αποτέλεσε την πρώτη αποστολή ανθρώπων προς τη Σελήνη. Ο Άντερς έβγαλε τη «Ανατολή της Γης», μια από τις διασημότερες φωτογραφίες που τραβήχτηκαν τον 20ό αιώνα..

Ο Γουίλιαμ Άντερς σκοτώθηκε μετά την πτώση του αεροπλάνου που ο ίδιος πιλοτάριζε στις 7 Ιουνίου 2024 σε ηλικία 90 ετών. Σύμφωνα με πληροφορίες το αεροπλάνο κατέπεσε κοντά στις ακτές της πολιτείας Ουάσινγκτον. 

## Παραπομπές


## Εξωτερικοί σύνδεσμοι
* Σελήνη: η φωτεινή πλευρά του ανθρώπου Το Βήμα

Κατηγορία:Διαστημικές αποστολές το 1968
Κατηγορία:Αμερικανοί αστροναύτες
Κατηγορία:Αμερικανοί πιλότοι
Κατηγορία:Αμερικανοί επιχειρηματίες
Σιρίλ Σουκ

Ο **Σιρίλ Σουκ (ο τρίτος)** (*[[λατινικό αλφάβητο]] : Cyril Suk*), γεννημένος στην Πράγα της Τσεχοσλοβακίας στις 29 Ιανουαρίου 1967, είναι πρώην Τσεχοσλοβάκος, σήμερα Τσέχος, πρωταθλητής της αντισφαίρισης. Με μεγάλη καριέρα κυρίως στα διπλά, ο Σουκ κέρδισε ένα τίτλο στο διπλό ανδρών σε τουρνουά Γκραντ σλαμ και τέσσερις τίτλους στο μεικτό κατά τη διάρκεια της καριέρας του.

## Προσωπική ζωή
Ο Σουκ γεννήθηκε στην Πράγα, της Τσεχοσλοβακίας, μέλος τσέχικης οικογένειας με παράδοση στην αντισφαίριση. Η μητέρα του, Βέρα Σούκοβα, ήταν φιναλίστ γυναικών στο Γουίμπλεντον το 1962. Ο πατέρας του "Σιρίλ Σουκ ο δεύτερος" ήταν πρόεδρος της Τσεχοσλοβακικής ομοσπονδίας αντισφαίρισης. Η αδελφή του, Έλενα Σούκοβα, επιτυχημένη αντισφαιρίστρια που συνεργάστηκε με τον Σουκ για να κερδίσει τρεις μικτούς διπλούς τίτλους Γκραντ σλαμ στη δεκαετία του 1990.

Είναι παντρεμένος με την Λένκα από το 1991, έχουν ένα γιο, τον Σιρίλ (ο τέταρτος) (γεννημένος το 1992) και μια κόρη την Ναταλί Μία (γεννημένη το 1996).

## Καριέρα
Το 1985 ο Σουκ συνεργάστηκε με τον Πετρ Κόρντα για να κερδίσει τον τίτλο του διπλού στο Γαλλικό Όπεν. 

Ο Σουκ διεκδίκησε το πρώτο του Γκραντ σλαμ μεικτό διπλό τίτλο το 1991 στο Γαλλικό όπεν, όπου συνεργάστηκε με την αδερφή Έλενα. Το 1992 συνεργάστηκε με τη Λαρίσα Σαβτσένκο Νάιλαντ για να κερδίσει τον τίτλο του μικτού διπλού Γουίμπλεντον. Συνέχισε να κερδίζει στο Γουίμπλεντον άλλες δύο φορές την με συμπαίκτρια την αδελφή του Έλενα. Το 1998 συνεργάστηκε με την Σάντον Στολ για να κερδίσει τον τίτλο στο διπλό μεικτό του Αμερικανικού όπεν. Έχει κατακτήσει έξι πρωταθλήματα της "ATP World Doubles", πάντα στα διπλά, το 1991, 1992, 1993, 1994, 1995 και το 1996.

Έφτασε στο νούμερο 7 στα διπλά στον κόσμο το 1994, στα απλά, η καριέρα του έφτασε σε υψηλό βαθμό το Νο 180 το 1988. 

Ο Σουκ από το 1992 έως το 2003 έχει αγωνιστεί σε 6 διοργανώσεις του κυπέλλου Ντέιβις, το 1992 για την Τσεχοσλοβακία και τις υπόλοιπες για την Τσεχία, έχει ρεκόρ 6 νίκες και 4 ήττες. Το 2003 ήταν ο αρχηγός της ομάδας.

## Παραπομπές


Κατηγορία:Τσεχοσλοβάκοι αθλητές της αντισφαίρισης
Κατηγορία:Τσέχοι αθλητές της αντισφαίρισης
Κατηγορία:Νικητές Γαλλικού Όπεν
Λεοπόλδος Λουδοβίκος, αρχιδούκας της Αυστρίας

Ο **Λεοπόλδος Λουδοβίκος** (γερμ. *Luitpold Ludwig*, 6 Ιουνίου 1823 - 24 Μαΐου 1898) από τον Οίκο των Αψβούργων-Λωρραίνης ήταν αρχιδούκας της Αυστρίας. Έγινε στρατηγός και ναύαρχος.

## Βιογραφία
Ο *Λεοπόλδος Λουδοβίκος Μαρία Φραγκίσκος Ιούλιος Ευστόργιος Γεράρδος* ήταν ο πρωτότοκος γιος του Ραϊνέριου Ιωσήφ, Αρχιδούκα της Αυστρίας, και της Ελισάβετ της Σαβοΐας, κόρης του Καρόλου Εμμανουήλ της Σαβοΐας-Καρινιάν. 

Γεννήθηκε στο Μιλάνο, όπου ο πατέρας του ήταν αντιβασιλέας της Λομβαρδο-Βενετίας (1818-48). Όπως και ο πατέρας του, έκανε στρατιωτική σταδιοδρομία και προήχθη ως το βαθμό του υποστράτηγου του αυστριακού στρατού.

Το 1864 ο γιος του εξαδέλφου του,  Μαξιμιλιανός, ετοιμαζόταν να δεχθεί τον θρόνο του Μεξικού. Ο μεγαλύτερος αδελφός αυτού, αυτοκράτορας Φραγκίσκος Ιωσήφ, έστειλε τον Λεοπόλδο Λουδοβίκο στο Κάστρο Μιραμάρε για να αποτρέψει τον Μαξιμιλιανό να υπογράψει την Πράξη Αποκήρυξης. Οι σχέσεις του Λεοπόλδου Λουδοβίκου με τον Μαξιμιλιανό δεν ήταν καλές. Τελικά ο Μαξιμιλιανός καθυστέρησε την υπογραφή της *Οικογενειακής Πράξης*, όπως την ονόμασε, ως την έλευση του Φραγκίσκου Ιωσήφ στο Μιραμάρε το 1864.

Ο Λεοπόλδος Λουδοβίκος προήχθη σε αντιναύαρχο και έγινε επιθεωρητής των ναυτικών πληρωμάτων και του στόλου (1865-68), κάτι που θα εξόργισε και ερέθισε τον Μαξιμιλιανό.

Δεν νυμφεύτηκε και όταν έπαυσε από αντιναύαρχος, έπεσε στην αφάνεια. Απεβίωσε το 1898 στο Χέρνσταϊν, σε ηλικία 75 ετών.

## Πρόγονοι





## Αναφορές σε Πηγές


Κατηγορία:Οίκος των Αψβούργων-Λωρραίνης
Ερνέστος, αρχιδούκας της Αυστρίας

O **Ερνέστος** (γερμ. *Ernst*, 8 Αυγούστου 1824 - 4 Απριλίου 1899) του Οίκου των Αψβούργων-Λωρραίνης ήταν αρχιδούκας της Αυστρίας και πρίγκιπας της Ουγγαρίας και της Βοημίας.

## Βιογραφία
Ο *Ερνέστος Κάρολος Φήλιξ Μαρία Ραϊνέριος Γοδεφρείδος Κυριακός* γεννήθηκε στο Μιλάνο και ήταν ο δευτερότοκος γιος του Ραϊνέριου Ιωσήφ της Αυστρίας και της Ελισάβετ της Σαβοΐας, κόρης του Καρόλου Εμμανουήλ του Καρινιάνο. 

Το 1844 έγινε ιππότης του Τάγματος του Χρυσόμαλλου Δέρατος από τον εξάδελφό του, Φερδινάνδο της Αυστρίας. Άρχισε τη στρατιωτική του σταδιοδρομία από τη φρουρά του Μιλάνου. Το 1845 προήχθη σε συνταγματάρχη και ορίστηκε διοικητής του 48ου πεζικού Συντάγματος και δύο έτη μετά προήχθη σε υποστράτηγο. Το 1848 έγινε εξέγερση στο Μιλάνο και τα αυστριακά στρατεύματα έπρεπε να αποσυρθούν από το Μιλάνο. Το επόμενο έτος, εστάλη με το Σύνταγμά του στην Τοσκάνη, όπου κατέκτησε το Λιβόρνο και για ένα σύντομο διάστημα σκόρπισε το στρατό του Τζουζέππε Γκαριμπάλντι. Το 1850 του απονεμήθηκε γι' αυτό ο στρατιωτικός Σταυρός της Αξίας και προήχθη σε αντιστράτηγο. 

Τη δεκαετία του 1850 στάθμευε με το σύνταγμά του στο Πρέσσμπουργκ και από το 1858 στη Βουδαπέστη, όπου διορίστηκε διοικητής του Ιππικού. Το 1866 συμμετείχε σε πολεμική πράξη στη Βοημία.

Το 1867 διορίστηκε στρατηγός του Ιππικού και το επόμενο έτος αποσύρθηκε.

## Οικογένεια
Σύμφωνα με τους ισχυρισμούς του, νυμφεύτηκε το 1858 τη Λάουρα, ευγενή από την Ουγγαρία, κόρη του Αλοΰσιους Σκούμπλιτς ντε Βελίκε ε Μπεσενγιό, πρωτονοτάριου της Κομητείας του Ζάλα. Ο Φραγκίσκος Ιωσήφ της Αυστρίας αρνήθηκε να δώσει την άδειά του για να γίνει αυτός ο μοργανατικός γάμος. Παρόλα αυτά, το ζεύγος θεωρούσε την ένωσή τους γάμο και τα παιδιά τους είχαν το επώνυμο *φον Βάλμπουργκ*, αν και ποτέ δεν τους απονεμήθηκε τίτλος. Είχαν τέκνα:
* Λάουρα (1859 - 1911).
* Ερνστ Χάινριχ Καρλ (1859 - 1920).
* Χάινριχ  (1861 - 1888).
* Κλοτίλντε (1863 - 1953).

Όταν απεβίωσε, τα τέκνα του προσπάθησαν να διεκδικήσουν μέρος της πατρικής ιδιοκτησίας με δίκη, αλλά το έγγραφο γάμου των γονιών τους που παρουσίασαν, αποδείχθηκε πλαστό. Το 1908 ο Φραγκίσκος Ιωσήφ διέταξε την αλλαγή των εγγραφών βάπτισής τους, στο επώνυμο *Σκούμπλιτς* της μητέρας τους, για το λόγο ότι δεν έγινε, ποτέ, γάμος.

## Πρόγονοι





## Αναφορές σε πηγές


## Περαιτέρω ανάγνωση
* Willis, Daniel A. The Archduke's Secret Family. Bygone Era Books, 2011. ISBN 978-1-941072-01-1.

Κατηγορία:Οίκος των Αψβούργων-Λωρραίνης
Φραγκίσκος του Μεράν

Ο **Φραγκίσκος**, γερμ. Franz (11 Μαρτίου 1839 - 27 Μαρτίου 1891) από τον Οίκο των Αψβούργων-Λωρραίνης ήταν κόμης του Μεράν, βαρόνος του Μπράντχοφεν και Αυλικός Σύμβουλος.

## Βιογραφία
Ο Φραγκίσκος-Λουδοβίκος-Ιωάννης-Βαπτιστής γεννήθηκε στη Βιέννη και ήταν ο μοναδικός γιος του Ιωάννη αρχιδούκα της Αυστρίας και της Άννας Πλεχλ, κόρης διευθυντή Ταχυδρομείου. Ο γάμος των γονιών του ήταν μοργανατικός.

Ο πατέρας του διέφυγε με την ερωμένη του Άννα και τη νυμφεύτηκε, αντίθετα από τη θέληση του πρωτότοκου αδελφού του Φραγκίσκου Α΄ αυτοκράτορα της Αυστρο-Ουγγαρίας. Έτσι ο Φραγκίσκος δεν είχε δικαίωμα κληρονομίας των πατρικών ιδιοκτησιών ή του ονόματος "Αψβούργων-Λωρραίνης" του πατέρα του. Ωστόσο η εκτίμηση του Φραγκίσκου Α΄ προς το πρόσωπο τού Ιωάννη και το ότι ο Ιωάννης ήταν προστάτης των Τεχνών, έκανε τον αυτοκράτορα να απονείμει, επτά έτη μετά τον γάμο, τον τίτλο της *βαρώνης του Μπράντχοφεν* στην Άννα-Μαρία. Έτσι το 1834 ο Φραγκίσκος έγινε κόμης του Μπράντχοφεν. Δέκα έτη μετά αναβαθμίστηκε σε κόμη του Μεράν.

Όταν ήταν ακόμη παιδί ορίστηκε λάντμανν στη Στυρία, Καρινθία, Καρνιόλη, Τυρόλο και Αυστρία. Έλαβε θέση στην Άνω Βουλή της Αυστρίας το 1842. Ο πατέρας του απεβίωσε το 1859 στο ανάκτορο Μεράν, στο Γκρατς. Μετά οι ενορίες Σέννα, Στάιντς και Γκουτ Μπράντχοφ αποτέλεσαν μία αδιαίρετη ιδιοκτησία (fideicommis) γι' αυτόν και τους απογόνους του. 

Υπηρέτησε τους αυτοκράτορες της Αυστρο-Ουγγαρίας ως Αυτοκρατορικός και Βασιλικός (Κaiserlich und Κöniglich, Κ.u.Κ.) Σύμβουλος (chamberlain), μέλος του Αυλικού Συμβουλίου και στρατηγός του στρατού. Το 1868 έγινε ιππότης του Τάγματος του Χρυσόμαλλου Δέρατος.

Απεβίωσε το 1891 στην Οπατίγια της Κροατίας, σε ηλικία 52 ετών.

## Οικογένεια
Νυμφεύτηκε το 1862 τη Θηρεσία, κόρη του Φραγκίσκου-Φιλίππου κόμη φον Λάμπερκ και είχε τέκνα:
* Άννα-Μαρία 1864-1935.
* Μαρία-Ιωάννα 1865-1935.
* Ιωάννης-Στέφανος 1867-1947, κόμης του Μεράν. Νυμφεύτηκε την εξαδέλφη του Λαδίσλαγια του Λάμπεργκ και είχε τέκνα:
** Μαρία-Άννα, παντρεύτηκε τον Φρειδερίκο Μάγιρ βαρόνο του Μάινχοφ.
*** Λαντισλάια Μάγιρ, παντρεύτηκε τον Γιάκομπ κόμη του Ελτς.
* Φραγκίσκο-Πέτρος 1868-1949, νυμφεύτηκε τη Μαρία-Ιωάννα-Φραντσίσκα, κόρη του Άλοϋς των Λίχτενσταϊν. 
* Καρολίνα-Ιωάννα 1870-1944.
* Ροδόλφος-Ιωάννης 1872-1959. Νυμφεύτηκε την Ιωάννα πριγκίπισσα του Άρενμπεργκ.
* Αλβέρτος-Ιωάννης 1874-1928.

## Πρόγονοι





## Αναφορές σε Πηγές


## Περαιτέρω ανάγνωση
* Renate Basch-Ritter, Anna Plochl - Die Frau an der Seite Erzherzog Johanns, Advea Verlag 2005

Κατηγορία:Οίκος των Αψβούργων-Λωρραίνης
Πρωτάθλημα πετοσφαίρισης Σλοβακίας γυναικών

Το **Πρωτάθλημα Πετοσφαίρισης Σλοβακίας Γυναικών** ή **Extraliga Ženy** είναι ένα Σλοβακικό πρωτάθλημα για γυναικείους συλλόγους πετοσφαίρισης. Στο Σλοβακικό σύστημα πρωταθλημάτων πετοσφαίρισης, είναι το πρωταρχικό πρωτάθλημα της χώρας και διοργανώνεται από την Σλοβακική Ομοσπονδία Πετοσφαίρισης (Slovenská Volejbalová Federácia). Το πρωτάθλημα αποτελείται από 10 ομάδες (2017–18) και λειτουργεί με το σύστημα προώθησης και υποβιβασμού με την Β΄ Κατηγορία (1. Liga Ženy).

Το πρωτάθλημα διοργανώθηκε για πρώτη φορά το 1992 μετά την διάλυση της Τσεχοσλοβακίας και μαζί με το Πρωτάθλημα Πετοσφαίρισης της Τσεχίας αντικατέστησε το ομώνυμο Πρωτάθλημα Πετοσφαίρισης Γυναικών που είχε διοργανωθεί για πρώτη φορά το 1931. Οι αγωνιστικές περίοδοι διαρκούν από τον Οκτώβριο μέχρι τον Απρίλιο (κανονική περίοδος και πλέι-οφ) με τις ομάδες να παίζουν 18 αγώνες η κάθε μία (κανονική περίοδος). Οι σύλλογοι του πρωταθλήματος έχουν δικαίωμα συμμετοχής στις ευρωπαϊκές διοργανώσεις και στη Λίγκα MEVZA της MEVZA (Middle European Volleyball Zonal Association).

Από την έναρξη του Σλοβακικού Πρωταθλήματος το 1992, 4 ομάδες έχουν κερδίσει τον τίτλο με τις καλύτερες από αυτές να είναι η Σλάβια EU Μπρατισλάβας (17). Η τρέχουσα πρωταθλήτρια είναι η Στράμπαγκ Βόλεϊμπολ Κλαμπ FTVŠ UK Μπρατισλάβας, η οποία κέρδισε τον τίτλο την περίοδο 2017−18.
## Πρωταθλητές
### Κάτοχοι τίτλου

* 1992–93: Σλάβια UK Μπρατισλάβας
* 1993–94: Σλάβια UK Μπρατισλάβας
* 1994–95: Σλάβια UK Μπρατισλάβας
* 1995–96: ΣΠΑΣΑ Ζίλινα
* 1996–97: ΣΠΑΣΑ Ζίλινα
* 1997–98: Σλάβια UK AJ OZAP Μπρατισλάβας
* 1998–99: Σλάβια UK AJ OZAP Μπρατισλάβας
* 1999–00: Σλάβια UK AJ OZAP Μπρατισλάβας
* 2000–01: Σλάβια UK AJ OZAP Μπρατισλάβας
* 2001–02: Σλάβια UK Μπρατισλάβας
* 2002–03: Σλάβια UK Μπρατισλάβας
* 2003–04: Σλάβια UK Μπρατισλάβας
* 2004–05: ΟΜΣ SH Σένιτσα
* 2005–06: ΟΜΣ Σένιτσα

* 2006–07: ΟΜΣ Σένιτσα
* 2007–08: Σλάβια UK Κούπελε Ντουντίνσε Μπρατισλάβας
* 2008–09: Ντοπράσταβ Μπρατισλάβας
* 2009–10: Σλάβια UK Μπρατισλάβας
* 2010–11: Σλάβια EU Μπρατισλάβας
* 2011–12: Ντοπράσταβ Μπρατισλάβας
* 2012–13: Σλάβια EU Μπρατισλάβας
* 2013–14: Ντοπράσταβ Μπρατισλάβας
* 2014–15: Σλάβια EU Μπρατισλάβας
* 2015–16: Σλάβια EU Μπρατισλάβας
* 2016–17: Σλάβια EU Μπρατισλάβας
* 2017–18: Στράμπαγκ Βόλεϊμπολ Κλαμπ FTVŠ UK Μπρατισλάβας

### Σύνολο τίτλων

*Η Σλάβια EU Μπρατισλάβας από την ίδρυσή της έως σήμερα έχει κατακτήσει το πρωτάθλημα ως Σλάβια UK Μπρατισλάβας (1992–95, 2002–04 & 2009–10), Σλάβια UK AJ OZAP Μπρατισλάβας (1998–01), Σλάβια UK Κούπελε Ντουντίνσε Μπρατισλάβας (2007–08) και Σλάβια EU Μπρατισλάβας (2010–11, 2012–13 & 2014–17).
*Η Στράμπαγκ Βόλεϊμπολ Κλαμπ FTVŠ UK Μπρατισλάβας από την ίδρυσή της έως σήμερα έχει κατακτήσει το πρωτάθλημα ως Ντοπράσταβ Μπρατισλάβας (2008–09, 2011–12, 2013–14) και Στράμπαγκ Βόλεϊμπολ Κλαμπ FTVŠ UK Μπρατισλάβας (2017–18).

## Δείτε επίσης
*Κύπελλο Σλοβακίας

## Εξωτερικοί σύνδεσμοι
* Επίσημη ιστοσελίδα της Σλοβακικής Ομοσπονδίας Πετοσφαίρισης

Κατηγορία:Αθλητισμός στη Σλοβακία
Κατηγορία:Πετοσφαίριση στη Σλοβακία
Κατηγορία:Εθνικά πρωταθλήματα πετοσφαίρισης
Γιάντβιγκα Ροζενμπαούμοβα

Η **Γιάντβιγκα Ροζενμπαούμοβα** (*[[τσεχικά]] : Hedwiga Rosenbaumová*) (3 Ιουλίου 1864, Αυστροουγγαρία - 31 Ιουλίου 1939 Πράγα Τσεχοσλοβακίας) ήταν Τσεχοσλοβάκα πρωταθλήτρια και Ολυμπιονίκης της αντισφαίρισης.

Ήταν Γερμανίδα και Εβραία στην καταγωγή που ζούσε στην Πράγα της τότε Αυστροουγγαρίας και σύζυγος του δημοσιογράφου Siegfried Rosenbaum.

Ήταν νικήτρια στο τσεχικό πρωτάθλημα Korunas στην Πράγα το 1904, στο πρωτάθλημα του Βερολίνου το 1899 και το 1900, Φιναλίστ στο αυστριακό πρωτάθλημα στην Πράγα το 1899. 
  
Συμμετείχε στους Ολυμπιακούς Αγώνες του 1900 στο Παρίσι, εκπροσωπώντας την Βοημία, όπου κέρδισε δύο χάλκινα μετάλλια. Στο απλό γυναικών έχασε από την Γαλλίδα Ελέν Πρεβό πήρε το χάλκινο, και στο μεικτό διπλό με συμπαίκτη τον Βρετανό Άρτσιμπαλντ Γουόρντεν πήραν επίσης το χάλκινο.

## Παραπομπές


## Εξωτερικοί σύνδεσμοι
* 

Κατηγορία:Βοημές αθλήτριες της αντισφαίρισης
Κατηγορία:Βοημοί Ολυμπιονίκες
Γιόζεφ Κόζελουχ

Ο **Γιόζεφ Κόζελουχ** (*[[λατινικό αλφάβητο]]: Josef Koželuh*), (Πράγα, Αυστρουγγαρία, 1890 - Κοπεγχάγη Δανία, 1974), είναι πρώην Τσεχοσλοβάκος πρωταθλητής της αντισφαίρισης, ποδοσφαιριστής και του Χόκεϊ επί πάγου. Στην αντισφαίριση ήταν νο 10 στον κόσμο το 1930.

Ο Κόζελουχ ήταν νικητής στο κύπελλο Μπρίστολ που γινόταν στη Γαλλία το 1930. Αγωνίστηκε για την Τσεχοσλοβακία στους Διασυμμαχικούς αγώνες στο Παρίσι το 1920 με συμπαίκτη τον αδελφό του Κάρελ Κόζελουχ έχασαν από την Αμερικανική ομάδα στα ημιτελικά.

Επειδή ήταν επαγγελματίας δεν του επιτρεπόταν η συμμετοχή στο κύπελλο Ντέιβις και στα τουρνουά Γκραντ σλαμ. Εργάστηκε σαν προπονητής της Δανικής βασιλικής οικογένειας.

Στο ποδόσφαιρο αγωνίστηκε στη Ραπίντ Βιέννης. Στο Χόκεϊ επί πάγου αγωνιζόταν στη Σπάρτα Πράγας στη θέση του επιθετικού.

## Παραπομπές


Κατηγορία:Τσεχοσλοβάκοι αθλητές της αντισφαίρισης
Κατηγορία:Τσεχοσλοβάκοι προπονητές της αντισφαίρισης
Κατηγορία:Τσεχοσλοβάκοι αθλητές του Χόκεϊ επί πάγου
Κατηγορία:Τσεχοσλοβάκοι ποδοσφαιριστές
Κατηγορία:Ποδοσφαιριστές Ραπίντ Βιέννης
Super Turrican 2

Το ***Super Turrican 2*** είναι ένα 16-bit shooter βιντεοπαιχνίδι, που αναπτύχθηκε από τη Factor 5 και κυκλοφόρησε από την Ocean Software, για το SNES, το 1995. Το παιχνίδι αποτελεί μέρος της σειράς *[[Turrican]]* και σίκουελ του *[[Super Turrican]]*. Το παιχνίδι είχε κυκλοφορήσει και σε Virtual Console, στη Βόρεια Αμερική, στις 29 Σεπτεμβρίου του 2008, αλλά αποσύρθηκε, τον Οκτώβριο του 2013. Το παιχνίδι του SNES, είχε λάβει, επίσης, θετικές κριτικές. 

## Παραπομπές


## Εξωτερικοί σύνδεσμοι
* Super Turrican 2 στο Factor5.de

Κατηγορία:Βιντεοπαιχνίδια του 1995
Κατηγορία:Βιντεοπαιχνίδια του SNES
Κατηγορία:Βιντεοπαιχνίδια της Ocean Software
Κατηγορία:Βιντεοπαιχνίδια του Virtual Console
Κατηγορία:Βιντεοπαιχνίδια επιστημονικής φαντασίας
Κατηγορία:Βιντεοπαιχνίδια ανεπτυγμένα στη Γερμανία
Μίλαν Σρέιμπρ

Ο **Μίλαν Σρέιμπρ** (*[[λατινικό αλφάβητο]] : Milan Šrejber*), γεννημένος στις 30 Δεκεμβρίου 1963 στην Πράγα της Τσεχοσλοβακίαίας, είναι πρώην Τσεχοσλοβάκος, σήμερα Τσέχος, πρωταθλητής της αντισφαίρισης. Έφτασε στην υψηλότερη κατάταξή του στην ATP στο απλό το No 23 στον κόσμο τον Οκτώβριο του 1986.

Το καλύτερο αποτέλεσμα του σε Γκραντ σλαμ τουρνουά ήταν στο αμερικανικό όπεν του 1986, όπου έφτασε στους προημιτελικούς. Στο κύπελλο Ντέιβις έχει αγωνιστεί για την Τσεχοσλοβακία από το 1986 έως το 1991 σε 6 διοργανώσεις με ρεκόρ 12 νίκες και 7 ήττες.

Εκπροσώπησε την Τσεχοσλοβακία στους Ολυμπιακούς αγώνες του 1988 που έγιναν στην Σεούλ όπου στο απλό αποκλείστηκε στον πρώτο γύρο αλλά στο διπλό με συμπαίκτη τον Μίλοσλαβ Μετσίρ κατέκτησαν το χάλκινο μετάλλειο.

## Παραπομπές


Κατηγορία:Τσεχοσλοβάκοι αθλητές της αντισφαίρισης
Κατηγορία:Τσεχοσλοβάκοι Ολυμπιονίκες
Super Double Dragon

Το ***Super Double Dragon*** (ιαπωνικά: リターン・オブ・双截龍ダブルドラゴン, χέπμπορν: *Ritān Obu Daburu Doragon*), γνωστό στην Ιαπωνία ως ***Return of Double Dragon***, είναι ένα βιντεοπαιχνίδι side-scrolling – beat-'em-up, που αναπτύχθηκε από την Technōs Japan και κυκλοφόρησε από την ίδια στην Ιαπωνία και από την Tradewest στη Βόρεια Αμερική και στην Ευρώπη, για το SNES, το 1992. Το παιχνίδι είναι μέρος της σειράς *[[Double Dragon]]* και σίκουελ του *[[Double Dragon III: The Sacred Stones]]*, που είχε κυκλοφορήσει για το NES. Το παιχνίδι δεν είχε κυκλοφορήσει ποτέ για arcade, παρά μονάχα για οικιακές κονσόλες. Το *AllGame* σε κριτική του για το παιχνίδι, το είχε βαθμολογήσει με 2.5 στα 5 αστέρια.

## Παραπομπές


## Εξωτερικοί σύνδεσμοι
* ''Super Double Dragon'' at MobyGames
* Homepage of Yoshihisa Kishimoto, director of the ''Double Dragon'' series 
* ''Super Double Dragon'': The True Story
* ''Return of Double Dragon'' @ Game Kommander

Κατηγορία:Βιντεοπαιχνίδια του 1992
Κατηγορία:Side-scrolling βιντεοπαιχνίδια
Κατηγορία:Αποκλειστικότητες του SNES
Κατηγορία:Βιντεοπαιχνίδια ανεπτυγμένα στην Ιαπωνία
Super Star Wars: The Empire Strikes Back

Το ***Super Star Wars: The Empire Strikes Back*** είναι ένα run-and-gun βιντεοπαιχνίδι, του 1993, για το SNES. Η ανάπτυξη έγινε από τις Sculptured Software και LucasArts, ενώ η διανομή από την THQ. Είναι το δεύτερο παιχνίδια της τριλογίας *Super Star Wars* και είναι βασισμένο στην ταινία *[[The Empire Strikes Back]]* (1980). Στις 24 Αυγούστου του 2009, το παιχνίδι κυκλοφόρησε στη Βόρεια Αμερική και σε Virtual Console και στις 2 Οκτωβρίου του ίδιους έτους και στην Ευρώπη. Το παιχνίδι έχει μείνει γνωστό για τη υψηλή του δυσκολία.

## Παραπομπές


## Εξωτερικοί σύνδεσμοι
*
* Super Star Wars: The Empire Strikes Back στο MobyGames.com

Κατηγορία:Βιντεοπαιχνίδια του 1993
Κατηγορία:Βιντεοπαιχνίδια Star Wars
Κατηγορία:Βιντεοπαιχνίδια πλατφόρμας
Κατηγορία:Βιντεοπαιχνίδια του SNES
Κατηγορία:Βιντεοπαιχνίδια της THQ
Κατηγορία:Βιντεοπαιχνίδια βασισμένα σε ταινίες
Κατηγορία:Βιντεοπαιχνίδια ανεπτυγμένα στις Ηνωμένες Πολιτείες
Κατηγορία:Βιντεοπαιχνίδια του Virtual Console
Κατηγορία:Βιντεοπαιχνίδια της LucasArts
Οξαδιαζιριδίνη

Η **οξαδιαζιριδίνη** (αγγλικά *oxadiaziridine*) είναι ανόργανη ετεροκυκλική ένωση, που περιέχει άζωτο, υδρογόνο και οξυγόνο, με μοριακό τύπο **[[Ν2H2O|Ν<sub>2</sub>H<sub>2</sub>O]]**. Το μόριό της αποτελείται δομικά από έναν τριμελή ετεροκυκλικό δακτύλιο, που περιέχει δύο (2) διαφορετικά άτομα, ένα (1) οξυγόνου και δύο (2) αζώτου. Ανήκει στις ανόργανες «θυγατρικές» υδραζίνες.

## Ισομέρεια
Με βάση το μοριακό τύπο της (N2H2O2) έχει ένα (1) μόνο ισομερές θέσης, τη διαζανόνη (NH2N=O).

## «Μητρική» και «θυγατρικές» οξαδιαζιριδίνες
Η οξαδιαζιριδίνη είναι η «μητρική ένωση» για μια σειρά «θυγατρικών» της παραγώγων (ανόργανων και οργανικών), που μαζί με τη «μητρική ένωση», ονομάζονται συλλήβδην «**οξαδιαζιριδίνες**».
## Παραπομπές και παρατηρήσεις


Κατηγορία:Ανόργανες υδραζίνες
Κατηγορία:Ετεροκυκλικές ενώσεις
Κατηγορία:Ενώσεις με τριμελή δακτύλιο
Κατηγορία:Οξειδάνια
Κατηγορία:Μητρικές ενώσεις
Κατηγορία:Κορεσμένες ενώσεις
Κάρολος της Λωρραίνης (1524-1574)

O **Κάρολος** (γαλλ.: *Charles de Lorraine*, 17 Φεβρουαρίου 1524 - 26 Δεκεμβρίου 1574) από τον Οίκο της Λωρραίνης ήταν Γάλλος καρδινάλιος, από τον ισχυρό κλάδο των Γκιζ. Ήταν ανιψιός του Ιωάννη καρδινάλιου της Λωρραίνης και προστάτης του Ραμπελαί και του Ρονσάρ. Ήταν αρχιεπίσκοπος του Ρεν, όπου ίδρυσε το Πανεπιστήμιο της πόλης, επίσκοπος του Μετς και δούκας του Σεβρέζ. Ο Κάρολος καρδινάλιος του Γκιζ, όταν απεβίωσε ο θείος του Ιωάννης, αναφερόταν και ως "καρδινάλιος της Λωρραίνης".

## Βιογραφία
Γεννήθηκε στη Ζουανβίλ του Άνω-Μάρνη και ήταν ο δευτερότοκος γιος του Κλαύδιου δούκα του Γκιζ και της Αντουανέττας των Βουρβόνων, κόρης του Φραγκίσκου κόμη του Βαντόμ. Αδελφή του ήταν η Μαρία, σύζυγος του Ιακώβου Ε΄ της Σκωτίας.

Έγινε αρχιεπίσκοπος του Ρεν (1538), καρδινάλιος και βοηθός επίσκοπος του Μετς, στον θείο του Ιωάννη (1547). Ο θείος του απεβίωσε το 1550 και τον διαδέχθηκε στο Μετς. Απέτυχε να αποτρέψει τον Ερρίκο Β΄ Βαλουά της Γαλλίας από το να ενώσει τη Λωρραίνη με τη Γαλλία, επέτυχε όμως συμμαχίες με τους Λουθηρανούς πρίγκιπες και με την Ισπανία. 

Ως αρχιεπίσκοπος του Ρεν έστεψε τον Ερρίκο Β΄ της Γαλλίας και τους δύο γιους αυτού Φραγκίσκο Β΄ και Κάρολο Θ΄. Η πολιτική του μερικές φορές ήταν διαφορετική από αυτήν της Αυλής και ήταν αίνιγμα για τους συγχρόνους του. Τον κατηγόρησαν για διπλοπροσωπία, ότι προκάλεσε τους πολέμους των Ουγενότων και ότι προσπάθησε να φέρει την Ιερά Εξέταση. Πολλά (22) φυλλάδια τον δυσφήμησαν, κατηγορώντας τον ότι ήθελε τις τρεις επισκοπές της Λωρραίνης να τις επιστράψει στη Γερμανία, αν και τις είχε κατακτήσει ο Ερρίκος Β΄.

Συμμετείχε στη Σύνοδο του Τρέντο το 1562, που προπάθησε να συμβιβαστεί με τους Γερμανούς. Το 1566 ο Ερρίκος του Μονμορανσύ, κυβερνήτης του Παρισιού και προσωπικός εχθρός του Καρόλου, προσπάθησε να τον εμποδίσει να εισέλθει στο Παρίσι. Στην επακόλουθη σύγκρουση προκάλεσε κατακραυγή και ο Κάρολος αποσύρθηκε στην επισκοπή του. Προσπάθησε να παντρέψει τον ανιψιό του Ερρίκο με την αδελφή του Καρόλου Θ΄, τη Μαργαρίτα, αλλά ο βασιλιάς το απέτρεψε. Απεβίωσε στην Αβινιόν το 1574.

## Πρόγονοι




## Αναφορές σε Πηγές


## Πηγές
* Herbermann, Charles, ed. (1913). "article name needed". Catholic Encyclopedia. New York: Robert Appleton.

Κατηγορία:Οίκος της Λωρραίνης
Κατηγορία:Γάλλοι καρδινάλιοι
Βούλα Κώστα

Η **Παρασκευή (Βούλα) Κώστα** (γέν. 23 Μαρτίου)  είναι Ελληνίδα ηθοποιός της τηλεόρασης, του κινηματογράφου και του θεάτρου, που έχει συμμετάσχει σε πολλές μεταγλωττίσεις σειρών και ταινιών. Είναι γνωστότερη ως ηθοποιός φωνής στους ρόλους της ως Ash Ketchum στο ''Pokémon'', Luffy στο *[[One Piece]]*, Bocha στο *[[Οι Ατρόμητοι]]*, Μικελάντζελο στα *[[Χελωνονιντζάκια]]* και άλλα.

## Βιογραφία
Η Κώστα κατάγεται από ένα χωριό του Μετσόβου. Αποφοίτησε το 1990 από τη  Δραματική Σχολή Αθηνών του Γιώργου Θεοδοσιάδη. Ήθελε από μικρή ηλικία να γίνει ηθοποιός. Είναι παντρεμένη. Έχει  μία κόρη και ένα γιο.

Η πρώτη της εμπειρία στη μεταγλώττιση άρχισε ενώ συνεργαζόταν με τον Ντίνο Σούτη. Αργότερα έκανε μεταγλώττιση για σειρές της Disney σε σκηνοθεσία του Τάσου Μασμανίδη για τον οποίο εκφράσε ως μεγάλο δάσκαλο. Έγινε γνωστή στο ρόλο της μεταγλώττισης με το ρόλο του Ash Ketchum από τα Pokemon.

## Φιλμογραφία

### Τηλεοπτικές σειρές

### Κινηματογραφικές ταινίες

### Θεατρικές παραστάσεις

### Ραδιοφωνικό θέατρο

## Απόψεις
Η Κώστα έχει δηλώσει ότι ο χώρος της μεταγλώττισης δεν εξαρτάται από την υποκριτική ικανότητα του ηθοποιού και είναι απλός, καθώς ο ηθοποιός μπορεί «να το 'χει ή να μην το 'χει». Επίσης, μερικοί από τους αγαπημένους ρόλους που έχει υποδυθεί, μεταξύ άλλων, είναι οι Ash Ketchum (''Pokémon''), Tommy Pickles (*[[Rugrats]]*), T.J. Detweiler (*[[Το διάλειμμα (σειρά)|Διάλειμμα]]*), ''Μικρή Λουλού'', Peter (*[[Χάιντι (1974)|Χάιντι]]*) και Ντρέικ ή Luffy (*[[One Piece]]*).

Θεωρεί ότι η σειρά *Pokémon* «έχει αγγίξει πολύ κόσμο και άντεξε στον χρόνο» και ότι πέρασε θετικά μηνύματα για την έννοια της φιλίας και της επιμονής στη ζωή. Επίσης, της είναι πλέον οικείο να υποδύεται αρσενικούς χαρακτήρες και δεν θα σταματούσε ποτέ να υποδύεται τον Ash Ketchum. Σχετικά με το *Διάλειμμα*, ανέφερε ότι είναι μία από τις καλύτερες σειρές της Disney, ενώ σχετικά με το *One Piece*, το οποίο κόπηκε από το Εθνικό Συμβούλιο Ραδιοτηλεόρασης λόγω βίαιων σκηνών που περιείχε, ότι θα μπορούσε να προβαλλόταν στη βραδινή ζώνη ώρας με το ανάλογο σήμα καταλληλότητας. Έχει δηλώσει την αδυναμία της στη σειρά Naruto, και δήλωσε πως θα ήταν τυχερή αν δάνειζε τη φωνή της στον πρωταγωνιστικό χαρακτήρα στα ελληνικά.

Η Κώστα θεωρεί ότι το επίπεδο της μεταγλώττισης έχει πέσει και είναι λίγες οι σειρές που «ξεχωρίζουν και έχουν κάτι να πουν». Έχει δηλώσει την προτίμησή της να εργάζεται ως ηθοποιός παρά ως σκηνοθέτρια στις μεταγλωττίσεις.

## Παραπομπές


## Εξωτερικοί σύνδεσμοι
*  στο *[[IMDb]]*
* Συνέντευξη στο *[[AnimeCast]]*
* Συνέντευξη  με την Σοφία Παναηλίδου στο Hit-Channel

Κατηγορία:Ελληνίδες ηθοποιοί φωνής
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί ραδιοφώνου
Κατηγορία:Ελληνίδες ηθοποιοί τηλεόρασης
Κατηγορία:Ηθοποιός μεταγλωττίζει νεαρά αγόρια
Υβ Αλεγκρό

Ο **Ιβ Αλέγκρο** (*[[λατινικό αλφάβητο]] : Yves Allegro*), γεννημένος στις 24 Αυγούστου 1978, είναι Ελβετός πρώην αθλητής της αντισφαίρισης.

Ο Αλέγκρο έχει αγωνιστή με την Ελβετία στο κύπελλο Ντέιβις από το 2004 έως το 2010 σε 7 διοργανώσεις με ρεκόρ 6 νίκες και 12 ήττες. Συμμετείχε στους Ολυμπιακούς Αγώνες του 2004 στην Αθήνα όπου στο απλό αποκλείστηκε στον πρώτο γύρο και στο διπλό με συμπαίκτη τον Ρότζερ Φέντερερ αποκλείστηκαν στον δεύτερο γύρο.

## Παραπομπές


Κατηγορία:Ελβετοί αθλητές της αντισφαίρισης
Ιερός Ναός Αγίου Βουκόλου Σμύρνης

Ο **Ιερός Ναός Αγίου Βουκόλου Σμύρνης** (), επίσης γνωστός ως **Άη Βούκλας** βρίσκεται στη λαϊκή συνοικία του Μπασμανέ () στη Σμύρνη και είναι αφιερωμένος στον Άγιο Βουκόλο, πρώτο επίσκοπο Σμύρνης. Οικοδομήθηκε από την Ελληνική Κοινότητα Σμύρνης το 1886. Ήταν η μοναδική ρωμαίικη εκκλησία που γλίτωσε από Μεγάλη πυρκαγιά της Σμύρνης και τους βανδαλισμούς του τουρκικού όχλου κατά την Καταστροφή της Σμύρνης το 1922. Δύο χρόνια μετά, το 1924 η εκκλησία μετατράπηκε σε αρχαιολογικό μουσείο με εντολή του Κεμάλ Ατατούρκ. Το μουσείο στεγάστηκε εκεί από το 1927 μέχρι το 1951, όποτε και ο χώρος δεν επαρκούσε πλέον .
Μετά το 1951 ο ναός απέκτησε διάφορες χρήσεις, όπως χώρος για πρόβες σε έργα όπερας αλλά τελικά περιέπεσε στην αφάνεια και εγκαταλείφθηκε.

Μετά από συντονισμένες ενέργειες του Ελληνικού Προξενείου στη Σμύρνη και των τουρκικών αρχών ο ναός αποκαταστάθηκε. Τα έργα της αποκατάστασης ολοκληρώθηκαν το 2011 και στο εσωτερικό του ναού αποκαλύφθηκαν αγιογραφίες. Στις 17 Αυγούστου του 2014 τελέστηκε σε πανηγυρικό κλίμα η πρώτη Θεία Λειτουργία στο ναό μετά τη Μικρασιατική Καταστροφή.

Σήμερα, ο ναός χρησιμοποιείται ως πολυχώρος πολιτισμού και περιστασιακά γίνονται λειτουργίες. Στις 8 Ιουλίου 2023, οξύτατες αντιδράσεις προκλήθηκαν έπειτα από τη διοργάνωση μουσικής εκδήλωσης με υπόκρουση ηλεκτρονικής μουσικής εντός της εκκλησίας, η οποία και οδήγησε σε έντονες αντιδράσεις τοπικών ελληνικών κοινοτικών φορέων, του κυβερνώντος κόμματος, των εκκλησιαστικών αρχών, καθώς και του ελληνικού Υπουργείου Εξωτερικών.

## Παραπομπές


Κατηγορία:Εκκλησίες στη Σμύρνη
Κατηγορία:Ελληνορθόδοξες εκκλησίες στην Τουρκία
Κατηγορία:Πρώην εκκλησίες στην Τουρκία
Κατηγορία:Διαμέρισμα του Κονάκ
Blackthorne

To ***Blackthorne*** (κυκλοφορημένο ως ***Blackhawk*** σε κάποιες ευρωπαϊκές χώρες) είναι ένα βιντεοπαιχνίδι πλατφόρμας, που αναπτύχθηκε από τη Blizzard και κυκλοφόρησε από την Interplay Entertainment, για το SNES και MS-DOS, το 1994. Το εξώφυλλο κυκλοφορίας για το SNES, σχεδιάστηκε από τον Τζιμ Λι. Μετά την αρχική του κυκλοφορία, κυκλοφόρησε και για άλλες κονσόλες, όπως το 32X και το Game Boy Advance. Το παιχνίδι έλαβε καλές ή και πολύ καλές κριτικές, μάλιστα το περιοδικό *Electronic Gaming Monthly*, το είχε ονομάσει *Βιντεοπαιχνίδι του Μήνα*. 

## Παραπομπές


## Εξωτερικοί σύνδεσμοι
*Blizzard Entertainment legacy games
*Battle.net free download

Κατηγορία:Βιντεοπαιχνίδια του 1994
Κατηγορία:Βιντεοπαιχνίδια της Blizzard
Κατηγορία:Βιντεοπαιχνίδια DOS
Κατηγορία:Βιντεοπαιχνίδια του Game Boy Advance
Κατηγορία:Βιντεοπαιχνίδια της Interplay Entertainment
Κατηγορία:Βιντεοπαιχνίδια των Mac OS
Κατηγορία:Βιντεοπαιχνίδια του Sega 32X
Κατηγορία:Βιντεοπαιχνίδια του SNES
Super Bomberman 2

To ***Super Bomberman 2*** (ιαπωνικά: *スーパーボンバーマン2*, χέπμπορν: *Sūpā Bonbāman Tsū*) είναι ένα βιντεοπαιχνίδι puzzle, που αναπτύχθηκε από την Produce! και κυκλοφόρησε από τη Hudson Soft για το SNES, το 1994. Το παιχνίδι είναι μέρος της σειράς *[[Bomberman]]* και, συγκεκριμένα, το δεύτερο από τα συνολικά πέντε. Επίσης, είναι το μόνο παιχνίδι της σειράς που δεν είχε mode για δεύτερο παίχτη, όπως προοριζόταν. Το παιχνίδι, σε γενικές γραμμές, έλαβε θετικές κριτικές. 

## Παραπομπές


## Εξωτερικοί σύνδεσμοι
*''Super Bomberman 2'' στο IGN
*''Super Bomberman 2'' στο GameFAQs
*''Super Bomberman 2'' στο GameSpot
*''Super Bomberman 2'' στο Giant Bomb

Κατηγορία:Βιντεοπαιχνίδια του 1994
Κατηγορία:Βιντεοπαιχνίδια δράσης
Κατηγορία:Bomberman
Κατηγορία:Αποκλειστικότητες του SNES
Κατηγορία:Cooperative βιντεοπαιχνίδια
Φραγκίσκος του Λαμπέσκ

Ο **Φραγκίσκος**, γαλλ. Francois (1506 - 1525) από τον Οίκο της Λωρραίνης ήταν κύριος του Λαμπέσκ.

## Βιογραφία
Ήταν ο πέμπτος γιος του Ρενέ Β΄ δούκα της Λωρραίνης και της Φιλίππας των Έχμοντ, κόρης του Αδόλφου δούκα του Χέλρε.

Ήταν διοικητής στον στρατό, υπό τον Φραγκίσκο Α΄ της Γαλλίας. Διοίκησε τη Μαύρη Ομάδα των λογχοφόρων, από αποστάτες Γερμανούς μισθοφόρους, στη μάχη της Παβίας και στην αντιπαράθεση με τους Γερμανούς λογχοφόρους του Γκέορκ φον Φρούντσμπερκ, σκοτώθηκε.

## Πρόγονοι




## Αναφορές σε πηγές


## Πηγές
* Carroll, Stuart (2011). Martyrs and Murderers: The Guise Family and the Making of Europe. Oxford University Press.
* Knecht, R.J. (1982). Francis I. Cambridge University Press.

Κατηγορία:Οίκος της Λωρραίνης
Sunset Riders

Το ***Sunset Riders*** (ιαπωνικά: *サンセットライダーズ* , χέπμπορν: *Sansetto Raidāzu*) είναι ένα side-scrolling run and gun βιντεοπαιχνίδι, που αναπτύχθηκε και κυκλοφόρησε από την Konami για arcade, σε JAMMA σύστημα, το 1991. Το παιχνίδι τοποθετείται στην Άγρια Δύση και η πλοκή του επικεντρώνεται σε έναν κυνηγό κεφαλών, ο οποίος ψάχνει εγκληματίες, ώστε να λάβει το ανάλογο έπαθλο.

Η αρχική του κυκλοφορία είχε δύο εκδόσεις, αυτή με τους δύο παίκτες κι αυτή με τους τέσσερις. Αργότερα κυκλοφόρησε και σε οικιακές κονσόλες, συγκεκριμένα, το 1992, κυκλοφόρησε και για το Mega Drive και το 1993 για το SNES. Το παιχνίδι έλαβε γενικότερα καλές κριτικές σε όλες του τις κυκλοφορίες.

## Παραπομπές


## Εξωτερικοί σύνδεσμοι
* ''Sunset Riders'' στα MobyGames

Κατηγορία:Βιντεοπαιχνίδια του 1991
Κατηγορία:Arcade παιχνίδια
Κατηγορία:Cooperative βιντεοπαιχνίδια
Κατηγορία:Βιντεοπαιχνίδια της Konami
Κατηγορία:Βιντεοπαιχνίδια του Mega Drive
Κατηγορία:Βιντεοπαιχνίδια του SNES
Κατηγορία:Βιντεοπαιχνίδια τοποθετημένα στο 19ο αιώνα
Κατηγορία:Βιντεοπαιχνίδια τοποθετημένα στις ΗΠΑ
Κατηγορία:Βιντεοπαιχνίδια γουέστερν
Νταβίντ Σλίβα

Ο **Ντέιβιντ Σλίβα** (*[[τσεχικά]] : David Slíva* ) ήταν, Βοημός στην καταγωγή, Τσεχοσλοβάκος πρωταθλητής της αντισφαίρισης.

Συμμετείχε στους Ολυμπιακούς Αγώνες του 1908 στο Λονδίνο, εκπροσωπώντας την Βοημία. Στο απλό αντρών που είχε συμμετάσχει είχε αποκλειστεί από τον πρώτο αγώνα από τον Καναδό Τσαρλς Μπράουν με 3-0. Στο διπλό αντρών με συμπαίκτη τον Μπόχουσλαβ Χυκς αποκλείστηκαν στον πρώτο γύρο από τους Νότιο Αφρικανούς Χάρι Κίτσον και Βίκτορ Γκοντλέντ.

## Παραπομπές


Κατηγορία:Βοημοί αθλητές της αντισφαίρισης
Γίρζι Κοντλ

Ο **Γίρζι Κοντλ** (*[[τσεχικά]]: Jiří Kodl*) (3 Απριλίου 1889 - 29 Οκτωβρίου 1955) ήταν, Βοημός στην καταγωγή, Τσεχοσλοβάκος πρωταθλητής της αντισφαίρισης και του γκολφ, αρχιτέκτονας και γνωστός ζωγράφος - ακουλελίστας.

Ήταν γιος του Γιαν Κολντ (1855-1903), πολιτικού της Αυστροουγγαρίας και συλλέκτη έργων τέχνης, και της Έλενας βον Ρουντκόβσκι (1865-1913), γιος του ήταν ο Πάβελ Κοντλ (1934-1994) ειδικός έργων τέχνης. 

Συμμετείχε στους Ολυμπιακούς Αγώνες του 1912 στη Στοκχόλμη, εκπροσωπώντας τη Βοημία. Στο απλό αντρών που είχε συμμετάσχει είχε αποκλειστεί από τον πρώτο αγώνα από τον Νότιαφρικανό Έρικ Τάπσκοτ με 3-0. Ήταν ο σημαιοφόρος της αποστολής μαζί με τον Γιαν Μάσαρικ.

## Παραπομπές


Κατηγορία:Τσέχοι ζωγράφοι
Κατηγορία:Αθλητές του γκολφ
Κατηγορία:Βοημοί αθλητές της αντισφαίρισης
Κατηγορία:Τσέχοι αρχιτέκτονες
Κατηγορία:Συλλέκτες έργων τέχνης
Γιάροσλαβ Χέιντς

Ο **Γιάροσλαβ Χέιντς** (*[[τσεχικά]]: Jaroslav Hainz*) (17 Σεμπτεμβρίου 1883, Πράγα, Αυστροουγγαρίας - ? ) ήταν, Βοημός στην καταγωγή, Τσεχοσλοβάκος πρωταθλητής της αντισφαίρισης.

Συμμετείχε στους Ολυμπιακούς Αγώνες του 1912 στη Στοκχόλμη, εκπροσωπώντας τη Βοημία. Στο απλό αντρών που είχε συμμετάσχει είχε αποκλειστεί από τον πρώτο αγώνα από τον Ελβετό Καρλ Κέμπε με 3-0. 

## Παραπομπές


Κατηγορία:Βοημοί αθλητές της αντισφαίρισης
Τζον Ρίτσαρντσον

Ο **Τζον Ρίτσαρντσον** (*[[αγγλικά]]: John Richardson*) (Ντέρμπαν, 24 Ιουνίου 1873 – ? ) ήταν, Νότιο Αφρικανός πρωταθλητής της αντισφαίρισης.

Συμμετείχε στους Ολυμπιακούς Αγώνες του 1908 στο Λονδίνο, εκπροσωπώντας τη Νότια Αφρική. Στο απλό αντρών που είχε συμμετάσχει, ήταν τέταρτος, είχε αποκλειστεί στον πέμπτο αγώνα, όπου ήταν αγώνας για το χάλκινο μετάλλιο, στον τελικό γύρο, από τον Βρετανό Γουίλμπερφορτζ Έαβς (Wilberforce Eaves) με 3-0.

## Παραπομπές


Κατηγορία:Νοτιοαφρικανοί αθλητές της αντισφαίρισης
Ματία Ντε Σίλιο

O **Ματία Ντε Σίλιο** (*Mattia De Sciglio*, 20 Οκτωβρίου 1992) είναι Ιταλός ποδοσφαιριστής που αγωνίζεται στη Γιουβέντους και στην Εθνική Ιταλίας στη θέση του αμυντικού.

## Καριέρα
Ξεκίνησε να παίζει επαγγελματικά το 2011 στη Μίλαν, με την οποία κατέκτησε το Σούπερ Καπ Ιταλίας το 2011 και το 2016. Επιπλέον, επελέγη στην καλύτερη ενδεκάδα της Σέριε Α για τη σεζόν 2012-2013. Από το καλοκαίρι του 2017 είναι παίκτης της Γιουβέντους.

Με την εθνική ομάδα έπαιξε στο Κύπελλο Συνομοσπονδιών του 2013, όπου η Ιταλία κατέκτησε την τρίτη θέση. Επίσης, ήταν στο ρόστερ της ομάδας στο Μουντιάλ του 2014 και στο Euro του 2016.

## Παραπομπές


Κατηγορία:Ιταλοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Ιταλίας
Κατηγορία:Ποδοσφαιριστές Εθνικής Ιταλίας Κ19
Κατηγορία:Ποδοσφαιριστές Εθνικής Ιταλίας Κ20
Κατηγορία:Ποδοσφαιριστές Εθνικής Ιταλίας Κ21
Κατηγορία:Ποδοσφαιριστές ΑΚ Μίλαν
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Κυπέλλου Συνομοσπονδιών FIFA 2013
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ιταλοί ποδοσφαιριστές στο εξωτερικό
Κατηγορία:Ποδοσφαιριστές Ολιμπίκ Λιονναί
Κατηγορία:Ποδοσφαιριστές Λιγκ 1
Κατηγορία:Ξένοι ποδοσφαιριστές στη Γαλλία
Γιακουτικά αλφάβητα

μικρογραφία|200x200εσ|Ένα κομμάτι του ''σουρούκ μπιτσίκ''
Υπήρξαν τρία μεγάλα **συστήματα γραφής για τη [[γιακουτική γλώσσα]]** σε χρήση από τις αρχές του 20ού αιώνα. 

Το πρώτο συστηματικό αλφάβητο αναπτύχθηκε από τον Σεμιόν Νοβγκορόντοφ με βάση το Διεθνές Φωνητικό Αλφάβητο. 

Το αλφάβητο του Νοβγκορόντοφ αναπτύχθηκε το 1917 και συνεχίστηκε να χρησιμοποιείται μέχρι το 1929. Εκτός από τους χαρακτήρες που εμφανίζονται παρακάτω, ο Νοβογκορόντοφ επίσης εισήγαγε τέσσερα γράμματα να αντιπροσωπεύουν τις διφθόγγους που βρίσκονται στα γιακουτικά: /ɯa͡/ – ꭠ, /ie͡/ – ꭡ, /uo͡/ – ꭣ, and /yø͡/ – w. Το μήκος φωνήεντων και συμφώνων αναφερόταν με την άνω και κάτω τελεία (π. χ. α:. τ:). 

Ενώ αυτό το αλφάβητο ήταν σε χρήση, διάφορες αλλαγές είχαν υλοποιηθεί, συμπεριλαμβανομένης της προσθήκης κεφαλαίων γραμμάτων. 

Μετά το 1929, το αλφάβητο του Νοβγκορόντοφ αντικαταστάθηκε από μια μορφή του λατινικού αλφαβήτου με βάση το Ομοιόμορφο Τουρκικό Αλφάβητο. Αυτό με τη σειρά του αντικαταστάθηκε το 1939 από ένα αλφάβητο που χρησιμοποιοεί το Κυριλλικό αλφάβητο. Πριν από το αλφάβητο του Νοβγκορόντοφ, διάφορα *ad hoc* φωνητικά συστήματα που βασίζονταν στα λατινικά και Κυριλλικά αλφάβητα είχαν αναπτυχθεί. 

Επί του παρόντος, μόνο το Κυριλλικό Λατινικό Αλφάβητο είναι σε χρήση. Αυτό το αλφάβητο αποτελείται από τα συνηθισμένα ρωσικά γράμματα και τα γράμματα Ҕҕ, Ҥҥ, Өө, Һһ, και Үү.

## Παραπομπές


## Περαιτέρω ανάγνωση
* Καταχώρηση του Omniglot
* Καταχώριση σε ιστοσελίδα για τις Μειονοτικές Γλώσσες της Ρωσίας εισόδου 
* Γιακουτικό πληκτρολόγιο για iOS
Κατηγορία:Λατινικά αλφάβητα
Ρολφ Κιντσλ

Ο **Ρολφ Κιντσλ** (*[[λατινικό αλφάβητο]] : Rolf Kinzl*) (9 Οκτωβρίου 1878 - 14 Νοεμβρίου 1938) ήταν αυστριακός, δημοσιογράφος, αντισφαιριστής, ποδοσφαιριστής, διαιτητής ποδοσφαίρου και ποδηλάτης.

Είχε γεννηθεί στην Πράγα, πόλη τότε της Βοημίας επαρχίας της Αυστροουγγαρίας, μέλος της Γερμανικής κοινότητας της πόλης. Στην ζωή ήταν αρχισυντάκτης για ένα αθλητικό περιοδικό που ονομάζεται "Wiener Sporttagblattes"
. Πέθανε στη Βιέννηστις 14 Νοεμβρίου 1938 από αιφνίδια καρδιακή προσβολή.

## Καριέρα στην αντισφαίριση
Το 1898 έφτασε στον τελικό του Αυστριακού Πρωταθλήματος, αλλά έχασε σε τέσσερα σετ από τον Γιόρζι Αντρέ. Το 1901 κέρδισε το πρωτάθλημα της Αδριατικής στην Τεργέστη από τον Ούγγρο Μίκλος Χόρτχι..

Το 1903 κέρδισε το διεθνές τουρνουά του "Club Magyar Athletikai" στη Βουδαπέστη με νίκη επί του Τζόσιαν Ρίτσι. Με τον συμπατριώτη του Κούρτ φον Βέσελι κέρδισε τον πρώτο σημαντικό του τίτλο στο διπλό στο γερμανικό διεθνές πρωτάθλημα. Το 1904 νικήθηκε στους ημιτελικούς του Αυστριακού πρωταθλήματος από τον Τζόσιαν Ρίτσι. Με συμπαίκτη τον φον Βέσελι έχασε επίσης στον τελικό του διπλού από τους Herbert Roper-Barrett και B.W. Frost.

Ο Κινστλ έπαιξε με την αυστριακή ομάδα στο κύπελλο Ντέιβις όπου έφτασε στα ημιτελικά το 1905 εναντίον της Αυστραλασίας όπου έχασε και τους δυο αγώνες στο απλό και στο διπλό με συμπάικτη τον Βέσελι . Το καλύτερο του αποτέλεσμα σε τουρνουά Γκραντ σλαμ ήταν στον τρίτο γύρο στο Γουίμπλεντον του 1907. Το 1907 ήταν φιναλίστ του Διεθνούς πρωταθλήματος διπλών της Βουδαπέστης που συνεργάστηκε με τον φον Βέσελι αλλά τελικά το έχασαν στον τελικό.

Τον Μάιο του 1908 ήταν φιναλίστ στο κύπελλο του Βισμπάντεν έχοντας χάσει τον τελικό από τον Άντονι Γουίλντινγκ. Τον Ιούλιο συμμετείχε στο απλό στους Ολυμπιακούς αγώνες αλλά έχασε στον πρώτο γύρο από τον Βρετανό Γουίλμπερφορτζ Έαβς (Wilberforce Eaves). Το 1912 κατέκτησε τον τίτλο του εναρκτήριου διεθνούς τουρνουά "Academic Sports Association" στο Βάβελ.

Το 1913 κατέκτησε το δεύτερο γερμανικό διεθνές πρωτάθλημα στο Αμβούργο με συμπαίκτη τον Βέσελι . Την ίδια χρονιά έφθασαν στα ημιτελικά του παγκόσμιου πρωταθλήματος σκληρού γηπέδου.

## Καριέρα στα άλλα αθλήματα
Στο ποδόσφαιρο, έπαιξε σαν κεντροεπιθετικός στην DFC Πράγας. Ήταν επίσης περιστασιακός διαιτητής ποδοσφαίρου.

## Παραπομπές



Κατηγορία:Βοημοί αθλητές της αντισφαίρισης
Κατηγορία:Αυστριακοί αθλητές της αντισφαίρισης
Κατηγορία:Βοημοί ποδοσφαιριστές
Κατηγορία:Αυστριακοί διαιτητές ποδοσφαίρου
Κατηγορία:Αυστριακοί ποδηλάτες
Κατηγορία:Αυστριακοί δημοσιογράφοι
Άρθουρ Ζμπόρζιλ

Ο **Άρθουρ Ζμπόρζιλ** (*[[λατινικό αλφάβητο]]: Arthur Zborzil*) (15 Ιουλίου 1885 - 15 Οκτωβρίου 1937) ήταν αυστριακός πρωταθλητής και ολυμπιονίκης της αντισφαίρισης.

Συμμετείχε για την Αυστρία στους Ολυμπιακούς αγώνες του 1908 στο Λονδίνο όπου στο απλό αποκλείστηκε στον δεύτερο γύρο . Στο διπλό με συμπαίκτη τον επίσης Αυστριακό Φέλιξ Πέιπες αποκλείστηκαν στον τρίτο γύρο από το Βρετανικό δίδυμο.

Στους Ολυμπιακούς αγώνες του 1912 στη Στοκχόλμη όπου στο απλό αποκλείστηκε στον τέταρτο γύρο. Στο διπλό ξανά με συμπαίκτη τον Φέλιξ Πέιπες κατέκτησαν το ασημένιο μετάλλιο, στον τελικό έχασαν από τους Νοτιοαφρικανούς Χάρoλντ Κίτσον και Τσάρλς Γουίνσλοου.

## Παραπομπές


Κατηγορία:Αυστριακοί αθλητές της αντισφαίρισης
Λουδοβίκος της Λωρραίνης (1527-1578)

Ο **Λουδοβίκος της Λωρραίνης** (, 21 Οκτωβρίου 1527 - 29 Μαρτίου 1578) ήταν ο τέταρτος γιος του Κλαύδιου, δούκα του Γκιζ, και της Αντουανέτας των Βουρβόνων, κόρης του Φραγκίσκου κόμη του Βαντόμ. Ήταν ο μικρότερος αδελφός του Καρόλου, καρδινάλιου της Λωρραίνης, και της Μαρίας του Γκιζ βασιλικής συζύγου του Ιάκωβου Ε' της Σκωτίας. Προερχόταν από τον Οίκο της Λωρραίνης-Γκιζ και ήταν καρδινάλιος, αρχιεπίσκοπος του Μετς και του Σανς, και επίσκοπος του Τρουά και του Αλμπί.

## Βιογραφία
Γεννήθηκε στο Ζουενβίλ της Καμπανίας και ήταν ο τέταρτος γιος του Κλαύδιου δούκα του Γκιζ και της Αντουανέττας των Βουρβόνων, κόρης του Φραγκίσκου κόμη του Βαντόμ. Μεγαλύτερα αδέλφια του ήταν η Μαρία, σύζυγος του Ιακώβου Ε΄ της Σκωτίας και ο καρδινάλιος Κάρολος του Γκιζ.

Το 1545 έγινε επίσκοπος του Τρουά· επειδή ήταν μόλις 18 ετών, έπρεπε να κρατήσει τη θέση ως διοικητής ως τα 27 έτη του, ηλικία για έναν επίσκοπο σύμφωνα με το Κανονικό Δίκαιο. Το 1550 μεταφέρθηκε στην επισκοπή του Αλμπί, όπου διαδέχθηκε τον θείο του καρδινάλιο Ιωάννη της Λωρραίνης. Έγινε καρδινάλιος το 1553 από τον πάπα Ιούλιο Γ΄. Έλαβε την αρχιεπισκοπή του Σαν το 1561, αλλά το επόμενο έτος την παραχώρησε στον καρδινάλιο Νικόλαο ντε Πελεβέ. Το 1568 έγινε επίσκοπος του Μετς. Έστεψε τον Ερρίκο Γ΄ της Γαλλίας στο Ρεν.

Δεν έπαιξε ηγετικό ρόλο στις δολοπλοκίες του Οίκου του, όπως ο αδελφός του Κάρολος. Ανιψιός του ήταν ο καρδινάλιος Λουδοβίκος Β΄ του Γκιζ και μικρανιψιός του ο καδρινάλιος Λουδοβίκος Γ΄ του Γκιζ.

## Οικογένεια
Από μία μη νόμιμη σχέση του είχε ένα φυσικό τέκνο:
* (νόθη) Άννα ντ' Αρν, παντρεύτηκε τον Καρλ φον Γιάνοβιτς.

## Πρόγονοι




## Παραπομπές


## Πηγές
* Carroll, Stuart (2009). Martyrs and Murderers: The Guise Family and the Making of Europe. Oxford University Press.
* Evennett, H. Outram (1930). The Cardinal of Lorraine and the Council of Trent: A Study in the Counter. Cambridge at the University Press.
* Konnert, Mark W. (2016). Local Politics in the French Wars of Religion: The Towns of Champagne, the Duc de Guise, and the Catholic League, 1560-95. Routledge.

## Εξωτερικοί σύνδεσμοι
* 

Κατηγορία:Οίκος της Λωρραίνης
Κατηγορία:Γάλλοι καρδινάλιοι
Λουδοβίκος της Λωρραίνης (1555-1588)

Ο **Λουδοβίκος Β΄** (γαλλ. *Louis II*, 6 Ιουλίου 1555 - 24 Δεκεμβρίου 1588) από τον Οίκο της Λωρραίνης-Γκιζ ήταν καρδινάλιος και αρχιεπίσκοπος του Ρεν.

## Βιογραφία
Γεννήθηκε στο Νταμπιέρ και ήταν ο τρίτος γιος του Φραγκίσκου δούκα του Γκιζ και της Άννας των Έστε, κόρης του Έρκολε Β΄ δούκα της Φερράρας.

Το 1574 διαδέχθηκε τον θείο του καρδινάλιο Κάρολο του Γκιζ ως αρχιεπίσκοπος του Ρεν. Τέσσερα έτη μετά έγινε καρδινάλιος και έμεινε γνωστός ως *καρδινάλιος του Γκιζ*, δεύτεrος μετά τον ομώνυμο θείο του καρδινάλιο Λουδοβίκο Α΄ του Γκιζ. Ορίστηκε αντιπρόσωπος του πάπα (legatus) στην Αβινιόν. Ο Ερρίκος Γ΄ Βαλουά της Γαλλίας τον έχρισε ιππότη του Τάγματος του Αγ. Πνεύματος.

Αφιερώθηκε στη μερίδα του πρωτότοκου αδελφού του Ερρίκου Α΄ δούκα του Γκιζ και ήταν αδιάλλακτος στον βασιλιά, πράγματα που προκάλεσαν την εχθρότητα του Ερρίκου Γ΄. Το 1588 ο βασιλιάς διέταξε την προσωπική του φρουρά των Σαρανταπέντε να τον δολοφονήσουν, μία ημέρα μετά τη δολοφονία του αδελφού του.

Από τη μη νόμιμη σχέση του με την Αιμερί ντε Λεσεραίν, κυρία του Γκριμωκούρ, είχε ένα φυσικό τέκνο:
* Λουδοβίκος 1588-1631, πρίγκιπας του Λεξίν (γερμ. Λίξχαϊμ). Νυμφεύτηκε την Ερριέττα, κόρη του Φραγκίσκου Β΄ δούκα της Λωρραίνης (3ου εξαδέλφου του).

## Πρόγονοι




## Παραπομπές


Κατηγορία:Οίκος της Λωρραίνης
Κατηγορία:Γάλλοι καρδινάλιοι
Sparkster

To ***Sparkster*** (ιαπωνικά: *スパークスタ*, χέπμπορν: *Supākusutā*) είναι ένα side-scrolling platformer βιντεοπαιχνίδι, που αναπτύχθηκε και κυκλοφόρησε από την Konami για το SNES, το 1994. Το βιντεοπαιχνίδι έλαβε γενικότερα θετικές κριτικές. Εκείνο που επαινέθηκε περισσότερο είναι η μουσική του επένδυση, η οποία έλαβε και το βραβείο Καλύτερου Ήχου, από το περιοδικό *Electronic Gaming Monthly*. Το ίδιο περιοδικό στην κριτική του για το παιχνίδι του έβαλε 8.2 στα 10. Ο κεντρικός ήρωας είναι ένα οπόσουμ-ιππότης, που μάχεται ένα στρατό από λύκους και ρομπότ. 

## Παραπομπές


## Εξωτερικοί σύνδεσμοι
* ''Sparkster'' at superfamicom.org
* ''スパークスター / Sparkster'' at super-famicom.jp 
* ''Sparkster'' series review  at Hardcore Gaming 101

Κατηγορία:Βιντεοπαιχνίδια του 1994
Κατηγορία:Βιντεοπαιχνίδια της Konami
Κατηγορία:Βιντεοπαιχνίδια πλατφόρμας
Κατηγορία:Side-scrolling βιντεοπαιχνίδια
Κατηγορία:Ατμοπάνκ βιντεοπαιχνίδια
Κατηγορία:Αποκλειστικότητες του SNES
Λουδοβίκος της Λωρραίνης (1575-1621)

Ο **Λουδοβίκος Γ΄** (γαλλ. *Louis ΙΙΙ*, 22 Ιανουαρίου 1575 - 21 Ιουνίου 1621) από τον Οίκο της Λωρραίνης-Γκιζ ήταν καρδινάλιος και αρχιεπίσκοπος του Ρεν.

## Βιογραφία
Ήταν ο δευτερότοκος γιος του Ερρίκου Γ΄ δούκα του Γκιζ και της Αικατερίνης των Λα Μαρκ, κόρης του Φραγκίσκου Α΄ δούκα του Νεβέρ. Νεότερος αδελφός του ήταν ο Κλαύδιος δούκας του Σεβρέζ.

Η εκκλησιαστική του θέση ήταν *χωρίς φροντίδα (*sinecure*)*, καθώς ουδέποτε χειροτονήθηκε. Έγινε αρχιεπίσκοπος του Ρεν το 1605 και καρδινάλιος το 1615, αλλά έζησε εκλελυμένη ζωή. Έπεσε στη δυσμένεια του Λουδοβίκου ΙΓ΄ της Γαλλίας και φυλακίστηκε στη Βαστίλη το 1620. Ωστόσο ακολούθησε τη βασιλική εκστρατεία στο Πουατιέ το 1621, όπου ασθένησε και απεβίωσε στο Σαιντ.

Ήταν ο τελευταίος καρδινάλιος των Γκιζ (κλάδου των Λωρραίνης), ανιψιός και διάδοχος του καρδινάλιου Λουδοβίκου Β΄ του Γκιζ, ο οποίος ήταν ανιψιός και διάδοχος του καρδινάλιου Λουδοβίκου Α΄ του Γκιζ.

## Οικογένεια
Με ειδική παπική άδεια, νυμφεύτηκε κατ' εξαίρεση την Καρλόττα των Εσσάρ, κυρία του Λα Άιγ και είχε τέκνα:
* Κάρολος-Λουδοβίκος απεβ. 1668, ηγούμενος του Σαλίς και επίσκοπος του Κοντόμ.
* Αχιλλέας π. 1615-1648 κόμης του Ρομοραντίν. Νυμφεύτηκε την Άννα-Μαρία του Ζαλμ-Ντάουν και απεβίωσε στην πολιορκία του Χάνδακα στην Κρήτη.
* Καρλόττα απεβ. πριν το 1664, ηγουμένη του αββαείου του Σαν Πιερ στη Λυόν.
* Λουίζα απεβ. το 1662, παντρεύτηκε τον Κλωντ Ποτ κύριο του Ροντ.

## Πρόγονοι





## Παραπομπές


Κατηγορία:Οίκος της Λωρραίνης
Κατηγορία:Γάλλοι καρδινάλιοι
Αυλώνα Καρπάθου

Η **Αυλώνα** είναι ένας μικρός παραδοσιακός αγροτικός οικισμός της βόρειας Καρπάθου του νομού Δωδεκανήσου.

## Γεωγραφία - Αξιοθέατα
Η Αυλώνα είναι το βορινότερο χωριό του νησιού, χτισμένη σε υψόμετρο 270 μέτρων και την άκρη μικρού οροπεδίου, όπου οι κάτοικοι της Ολύμπου έχουν τα περιβόλια τους. Απέχει 47 χλμ. Β. από την Κάρπαθο (ή Πηγάδια), 6 χλμ. Β. από την Όλυμπο και 8 χλμ. ΒΔ. από το Διαφάνι. Διοικητικά ανήκει στην τοπική κοινότητα Ολύμπου του δήμου Καρπάθου και ο πληθυσμός της σύμφωνα με την απογραφή του 2011 είναι 7 κάτοικοι. Ως οικισμός αναφέρεται επίσημα το 1951 να απογράφεται στην κοινότητα Ολύμπου.

Από τον οικισμό ξεκινάει μονοπάτι προς το Τρίστομο, διαδρομής 8,4 χλμ., διάρκειας πεζοπορίας 3,5 ωρών και υψομετρικής διαβάθμισης 280 μ. – 420 μ. – 0 μ. ενώ τα τελευταία 840 μέτρα αποτελούν χωματόδρομο. Στην περιοχή πιθανολογείται ότι υπήρχε το Ιερό του Ποσειδώνος Πορθμίου και διασώζονται λείψανα από  παλαιοχριστιανικές βασιλικές. Σε απόσταση περίπου 4 χλμ. Β.-ΒΔ. και στην μικρή χερσόνησο που σχηματίζεται βρίσκονται τα ερείπια της ακρόπολης και της νεκρόπολης (4ος - 7ος αιω. π.Χ.) της αρχαίας Βρυκούντος. Μέσα σε μια σπηλιά βρίσκεται ο μικρός ναός του Αγίου Ιωάννη του Προδρόμου ο οποίος διαμορφώθηκε ως υπόγεια εκκλησία πάνω σε ερείπια αρχαίου ιερού, πιθανόν της Αφροδίτης ή της Αρτέμιδος. Πανηγυρίζει στις 29 Αυγούστου, με τη συμμετοχή των κατοίκων μαζί με μετανάστες της Ολύμπου από την Ελλάδα ή το εξωτερικό και παραθεριστές του νησιού.

## Πληθυσμός

## Παραπομπές


## Πηγές
* Εγκυκλοπαίδεια Πάπυρος Λαρούς Μπριτάννικα, 1996, 2006 (ΠΛΜ)
* Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Χωριά της Καρπάθου
Κατηγορία:Όλυμπος Καρπάθου
Κατηγορία:Χωριά της περιφερειακής ενότητας Καρπάθου